Du Toitskloof-brand woed voort | Netwerk24
Deur Werner Beukes 29 Februarie 2020 10:09
Die Hugenote-tonnel en die Du Toitskloof-bergpas op die N1 is Saterdag weens ’n wegholbrand wat tussen die Paarl en Worcester woed vir verkeer gesluit.
Kenny Africa, Wes-Kaapse verkeershoof, sê motoriste wat na Worcester onderweg is, moet eerder alternatiewe roetes by Klapmuts of St. Lowry’s-pas gebruik.
“ ’n Baie sterk wind maak dit vir brandbestryders moeilik om die brand onder beheer te kry. Met al die rook is sigbaarheid swak. Motoriste moet asseblief die omgewing vermy,” sê Africa.
“Verkeer uit Worcester word via die R43-Wolseley/Ceres-roete herlei. Verkeer uit die Paarl word via die R44-roete in die rigting van Gouda/Wolseley herlei,” sê Africa.
’n Wegholbrand woed sedert Dinsdagmiddag tussen die Paarl en Worcester. Foto: Drakenstein Farm Watch-Facebook-blad
Jo-Anne Otto, woordvoerder van die Kaapse Wynland-distriksmunisipaliteit, sê brandbestryders se pogings om die wegholbrand onder bedwang te bring word belemmer deur ’n sterk wind.
Die Paarl is toe onder die rook. Foto: Chantel Botha
“Ondanks die moeilike omstandighede het brandbestryders oornag daarin geslaag om die brand weg te hou van strukture. Niemand is tot dusver beseer nie. Sowat 6 000 hektaar gemengde fynbos is deur die brand verwoes,” sê Otto.
Sy sê alle beskikbare hulpbronne is op die toneel, wat 70 lede van die grondspanne, 40 brandbestryders, 18 brandbestrydingsvoertuie en vier helikopters insluit.
Die wegholbrand is Dinsdagmiddag by Donkerkloof in Du Toitskloof aangemeld.
Rook is ook sigbaar waar die Boland-skoleatletiek in Dal Josaphatstadion gehou word. Foto: Chantel Botha
Meer oor: Du Toitskloof-Pas | Hugenote-Tonnel | Brand
Dutoitskloofberge steeds in ligte laaie